बिजनेस स्टैंडर्ड - पोर्ट व बिजली कंपनी खरीदने का आर्सेलर का प्रस्ताव खारिज
पोर्ट व बिजली कंपनी खरीदने का आर्सेलर का प्रस्ताव खारिज
सुरजीत दास गुप्ता / नई दिल्ली February 21, 2019
रुइया ने गुजरात के हजीरा में बंदरगाह और बिजली परिसंपत्ति खरीदने का आर्सेलरमित्तल का प्रस्ताव खारिज कर दिया है। इन दोनों कंपनियों का एस्सार स्टील के साथ लंबी अवधि का आपूर्ति समझौता है। एस्सार पावर हजीरा लिमिटेड की तरफ से उत्पादित ज्यादातर बिजली का इस्तेमाल एस्सार स्टील करती है, लेकिन कंपनी कुछ बिजली ग्रिड को बेच सकती है। बंदरगाह कंपनी एस्सार हजीरा बल्क टर्मिनल लिमिटेड की ज्यादातर क्षमता स्टील कंपनी की खुद की जरूरतों के लिए है, लेकिन यह कंपनी अन्य को 5 फीसदी क्षमता की पेशकश कर सकती है। दोनों कंपनियां क्रमश: एस्सार पावर और एस्सार पोट्र्स की पूर्ण स्वामित्व वाली सहायक है।
एस्सार समूह के एक सूत्र ने कहा, आर्सेलरमित्तल ने दोनों परिसंपत्तियां खरीदने की खातिर एस्सार से बातचीत के लिए संपर्क किया था। हालांकि उन्हें कहा गया कि इसे बेचने में रुइया की दिलचस्पी नहीं है क्योंकि वह आर्सेलरमित्तल के खिलाफ दिवालिया अदालत में मुकदमे में शामिल है। सूत्र ने यह भी कहा कि एस्सार स्टील का एस्सार पावर हजीरा के साथ बिजली खरीद समझौता है और पोर्ट कंपनी के साथ भी समझौता है। ये लंबी अवधि के लिए यानी 25 साल के अनुबंध हैं और एस्सार स्टील के लिए समाधान योजना में इसका विस्तृत ब्योरा दिया गया है, जो इसे जारी रखने पर सहमत है। इस समझौता का अभी दो से तीन साल पूरा हुआ है और ज्यादातर क्षमता एस्सार स्टील के खुद के उपभोग के लिए है।
रुइया का पहले से ही मित्तल के साथ दिवालिया व अन्य अदालतों में कानूनी संघर्ष चल रहा है और रुइया ने कहा है कि एस्सार स्टील के लिए हमारी 54,389 करोड़ रुपये की पेशकश प्रतिस्पर्धियों से काफी बेहतर है। हालांकि अभी आर्सेलरमित्तल को इस लड़ाई में जीत मिलने की संभावना दिख रही है। एस्सार समूह के प्रवक्ता ने हालांकि इस मसले पर टिप्पणी करने से मना कर दिया। आर्सेलरमित्तल के प्रवक्ता ने भी किसी तरह की टिप्पणी से मना किया। लेकिन एक बयान में कहा, आर्सेलरमित्तल और निप्पॉन स्टील व सुमितोमो मेटल एस्सार स्टील के नियोजित अधिग्रहण के आलोक में इन कंपनियों का दौरा कर रहे हैं ताकि स्टील संयंत्रों के लिए कच्चे माल व बिजली की आपूर्ति की व्यवस्था को समझ सकें।
एस्सार स्टील के लिए रणनीतिक निवेशकों के साथ शुरू में बोली लगाने पर विचार करने वाले पीई फंडों ने कहा है कि अलग कंपनियों के जरिए पोर्ट व कैप्टिव पावर प्लांट पर नियंत्रण के साथ एस्सार स्टील पर रुइया का घेरा है। इसे खरीदने पर विचार करने वाले एक वैश्विक पीई फंड ने कहा, नए खरीदार के लिए यह जटिल स्थिति है जबकि लंबी अवधि का करार मौजूद है। ऐसे में बिजली व पोर्ट आदि की सुविधा के लिए आपको पूर्व प्रवर्तकों पर निर्भर रहना होगा, जिसके साथ आपने प्रतिस्पर्धा की है, जिसके बिना संयंत्र का संचालन नहीं हो सकता या इसे मितव्ययी तरीके से नहीं चलाया जा सकता। हालांकि कुछ अन्य भी हैं जिनका कहना है कि एस्सार समूह भी एस्सार स्टील की नई मालिक पर निर्भर होगा, अगर रुइया के पास नियंत्रण नहीं रहता है।
Keyword: Arcelor Mittal, NCLT, port, power,,